Henare PeeniHon PEENI HENARE (Minister for Whānau Ora): Ka noho tonu ahau ki roto i Te Reo Māori mō te roanga ake o taku kōrero. Heoi anō e Ngāti Tamaoho kua riro māku nei ngā kōrero katoa hei whakakapi i roto i Te Whare i te pō nei. E mihi atu ana ahau ki a koutou katoa ka tautoko atu i ngā mihi rangatira i utaina ki runga i a koutou mai i tō koutou taenga mai kaua i tēnei wā engari mai i te pānuitanga tuatahi o tēnei pire tae noa mai ki tēnei wā. Ka tautoko anō hoki ngā aituā maha i wahaina mai e tēnā e tēnā o Te Whare i te rā nei. Ā kotahi tonu te kōrero mō rātou kua ngaro atu ki te pō: haere mai haere. Heoi anō ko tāku e tāpae atu ana i ngā aituā maha o te wā ā ko tērā kei roto o Ngāi Takoto ko te pāpā o Shane Jones kua ngaro atu ki te pō. Kotahi tonu te kōrero: okioki okioki okioki. Ka whakahokia mai ngā rārangi kōrero ki a tātou e te pāpā e Anaru Tarawhīwhiwhi tēnei e mihi atu ana ki a koe e te kanohi o Te Kīngi i wahaina mai e tōku matua nei a Te Hōnore a Wiri Hakihana i te kōrero e pā ana ki a koutou. E tika ana ko Tāmaki ki raro nō reira e mihi atu ana ahau ki a koe e te pāpā e Anaru ā me te whakaaro nui ki Te Kīngi Māori te Kīngi o te mana motuhake arā ko Kīngi Tūheitia. E mihi atu ana ahau ki a koutou e Ngāti Tamaoho. Āe e tika ana i roto i ngā kōrero kei roto i te pire ā ka whakapāha Te Karauna ki a koutou mō ngā tūkinotanga a Te Karauna ki a koutou i roto i ngā tau. Kaua ko ngā tau tawhito anake engari ki roto i ngā tau nō nāianei tata ake nei. Nō reira ka noho ahau ki te whakarongo ki ngā kōrero katoa o Te Whare ka whai whakaaro tēnei uri o Ngā Puhi ka pēhea nei a Ngā Puhi ka whai pānga ki tēnei kaupapa? He maha ngā wero kei roto. I kite atu ahau i te tere o tō koutou mahi ki te whakatutuki i tēnei o ngā ture ki roto i Te Whare e mihi atu ana nā he wero tēnā ki ōku ake o Ngā Puhi. Hei aha rā te tōmuri mai o ngā take o Ngā Puhi me aro tōtika atu mō ngā uri whakatupu te take. Engari e mahara atu ana au i ngā kōrero a ōku mātua tūpuna. I te hekenga mai o Ngā Puhi ki roto o Tāmaki Makaurau ki roto i ngā tau anei te toa a Ngāti Tamaoho anei ko te toa a Ngāti Te Ata. I tipi tō haere o ōku mātua tūpuna o Pōmare i tō koutou kāinga. He aha te take? Kia kaua a Ngā Puhi e takariri ki a koutou o Ngāti Tamaoho nā runga i te mōhio he iwi motuhake he iwi toa he iwi rangatira koutou. Nō reira e mihi atu ana ahau ki a koutou e ōku rangatira. Kāti e mōhio ana tātou i ngā mahi tūkinohia e Te Kāwanatanga e Te Karauna i a Ngāti Tamaoho. E mōhio ana ahau otirā Ngāti Tamaoho nā Kāwana Kerei te tohu ki ngā hōia kia hanga i tētahi huarahi roa rawa atu ka kai i ngā whenua o Waikato ā ko te take nui o taua tāima ko te raupatu. Nā ko te huarahi matua e kīia nei ko te Great South Road ka kai ngā whenua o Ngāti Tamaoho e noho mai nei i te rā nei. Nō reira koia rā tētahi o ngā tūkinotanga mai i te upoko o te motu whānui arā ko Kāwana Kerei i ōna wā. Nā ka heke iho mai ki ngā tāima i kōrero mai e Te Hōnore Chris Finlayson i a ia e kōrero ana ki roto i Te Whare. Ka kōrero mai Te Minita tawhito mō te āhuatanga ki te mahi kaikiri te mahi kaikiri ki ngā tamariki mokopuna o te wā nei. Āe mārika he aha te take e ohorere ana ki te nuinga o ngā tāngata o Aotearoa ki te whakarongo atu i ngā mahi kaikiri a te Pākehā ki a Ngāi Māori ki roto i ngā tau. Heoi anō ka whakaaro ake ahau ki tōku tupuna ki a Tā Hēmi Henare. Ka mutu te pakanga tuarua o te ao ki roto i ngā tau waru tekau i haere atu tōku karani pāpā ki te RSA ki roto o Kawakawa. Heoi anō ko te tohu a te kaiwhakahaere o te RSA Ei haere mai e hine ki roto haere mai ki te kai rama engari ō hoa hōia Māori me peia atu ki waho nā runga i te koretake o koutou nā runga i te mahi haurangi o koutou nā runga i te take he kiri parauri tā koutou." Ehara tēnei i te kī atu kotahi rau tau ki muri kāhore. E hoa kei roto i ngā tau rua tekau toru tekau kua pahure ake nei i kite atu tātou katoa i tēnei tū āhuatanga. Nō reira ki te rongo atu i Te Minita tawhito Te Hōnore Chris Finlayson e kōrero ana mō tēnei take āe e tika ana te kōrero a tōku matua nei Te Hōnore a Wiri Hakihana āe me kōrerohia wēnei take ki roto i tēnei Whare. Ka mau ki runga i te rikoata o te Hansard ngā tūkinotanga o Te Karauna ki a tāua te Māori ki roto i ngā tau kāti. Ka kōrero a Te Hōnore a Anaru Iti mō te āhuatanga o te tāone e mōhio nei tātou i ēnei rangi arā ko Pōkeno. E tika ana me mau ngā kōrero kei roto i te pire. Tā te mea ko te nuinga o ngā tāngata o Aotearoa whānui e pahure nei i te huarahi matua o Pōkeno ā ka tau ki te tāone o mea o Pōkeno mō te ahikirīmi te take. Mehemea e mōhio ana rātou i te hītori me ngā whakapapa o te whenua rā kāore e kore ka whai whakaaro anō te hunga Pākehā ki ngā mahi i tūkinohia ai e Te Karauna ngā hunga kei roto i te tāone e mōhio nei tātou a Pōkeno i ēnei rangi. Kāti whakapuhi ake ahau i te kōrero a Te Minita tawhito e pā ana ki ngā take kei roto i ngā pire arā ko ngā overlapping interests. Hei tāna hei aha rā te whawhai me aro atu ki ngā tau me ngā mahi kei mua i te aroaro. Āe mārika. Ko tāku atu ki a ia otirā ki tēnei Whare e tautoko atu ana ahau i te tū o Ngāi Māori tukuna mā te tikanga wēnei tū āhuatanga hei whakatikatika. Kaua ko te ture. Mehemea ka whakakohatungia ki roto i te ture āe ka wehe Ngāi Tāua te Māori. Ka whawhai a Ngāi Tāua te Māori ki a Ngāi Tāua te Māori. Mehemea ka whakamanahia ki roto i te pire anei ko tēnei wāhi ki a koutou engari ko tēnei wāhi anā kei a koutou tētahi atu rōpū. He take nui tēnā o te wā nei he take nui tēnā o te wā nei. Nō reira ko tāku atu ki te iwi Māori arā ki a Ngāti Tamaoho e noho mai nei āta whakaarohia kia tūpato kia mataara kia mataara. Kia kaua e tukuna mā te ture Pākehā tātou anō wehewehe ai. Nō reira he wero tēnā kaua ki a Ngāti Tamaoho anake engari ki te tini o ngā iwi kīhei i tutuki i wā rātou take kerēme ki mua i te aroaro o Te Karauna. Anā ko Ngā Puhi tērā anā ko ētahi atu o ngā mana whenua ki roto o Tāmaki Makaurau. Nō reira taihoa ake nei tātou ka kite mehemea ka taea Te Minita o ēnei rangi te whakatutuki ngā moemoeā o ngā iwi arā ko Ngāti Tamaoho e noho mai nei ki runga me ngā iwi o ngā mana whenua ki roto o Tāmaki Makaurau. Kāti ehara i te mea ohorere ki tēnei Whare e toru ngā wāhanga o tēnei pire: arā ko te whakapāha nā ki roto tonu i te whakapāha ko te rīpoata o ngā tūkinohia a Te Karauna ki a Ngāti Tamaoho kātahi. Ka rua anā ko te āhuatanga ki roto i ngā mahi whakahoki atu i ngā whenua me te mahi whakahaere i ngā whenua ki a Ngāti Tamaoho. Kua kōrero mai Te Whare mō te āhuatanga ki ngā wairere ki Hunua. Nō reira e mihi atu ana ahau ki tērā tū āhuatanga. Ka mutu ko te wāhanga tuatoru o te pire. Ka whakaritea nei ki roto i te pire i ētahi āhuatanga ka whai reo anō a Ngāti Tamaoho ki ngā mahi e pā ana ki a rātou me ngā whenua kei roto i wā rātou ake rohe. Nō reira heoi anō ka kī atu ahau ki a Ngāti Tamaoho i tēnei wā ā ka kī mai tēnei Whare me pēnei engari ko te wero nui ka kī atu Te Kaunihera o Tāmaki Makaurau me pērā. Nē? Kia tūpato kia mataara. Āe ahakoa ngā kōrero o tēnei Whare he whare anō kei roto o Tāmaki he kaiwhakahaere anō kei roto o Tāmaki arā ko Te Hōnore a Phil Goff tērā. Heoi anō e Ngāti Tamaoho kua tata pau te wāhanga ki ahau. Heoi anō ko tāku e mea atu ana ki a koutou e ōku rangatira mā te atua koutou e manaaki e tiaki mai i tō koutou wehenga atu i Te Whare nei kia tae pai ai koutou ki roto o ngā wā kāinga o Ngāti Tamaoho puta noa i te motu whānui e ōku rangatira e te pāpā e Anaru koutou ngā mātua ngā tūpuna tēnā koutou tēnā koutou tēnā tātou katoa.[I will remain in the Māori language for the duration of my speech. And so Ngāti Tamaoho it is up to me to conclude all the speeches delivered tonight in the House. I acknowledge you all and reinforce the esteemed greetings that have been lavished upon you right from the time of your arrival not this time but at the first reading of this bill right through until this time. I also support the many deceased who are connected to those of the House today. There is only one thing to say about those who have departed to the dark realms: welcome go. What I have to add to the many deaths of this time is the death within Ngāi Takoto the father of Shane Jones who has gone to the dark realms. Only one thing can be said: rest rest rest in peace.The threads of my speech now return to us. Sir Anaru Tarawhīwhiwhi I greet you the representative of the King who was addressed by my elder the Hon Willie Jackson in his speech about you all. It is correct that Tāmaki is below therefore I greet you sir Anaru and acknowledge the Māori King the King of our independence that is King Tūheitia. I greet you Ngāti Tamaoho. Yes what is said within the narrative of the bill is correct and the Crown apologises to you for the ill-treatment by the Crown to you throughout the years. Not just in years gone by but also in very recent years.And so while I sat and listened to all the speeches from the House this descendant of Ngā Puhi pondered how does Ngā Puhi relate to this issue? It holds many challenges. I saw how quickly you worked to achieve this law in the House I acknowledge that and it is a challenge to my own of Ngā Puhi. What is the point of the claims of Ngā Puhi trailing behind we should take heed with the purpose of benefiting our descendants. However I recollect what was said by my ancestors. When Ngā Puhi travelled down to Auckland throughout the years here is the victor Ngāti Tamaoho here is the victor Ngāti Te Aka. My ancestors including Pōmare called in at your home. What for? So that Ngā Puhi wouldn't vex you of Ngāti Tamaoho knowing full well that you are an independent tribe a brave tribe a chiefly tribe. Accordingly I greet you my noble ones. Well then we know about the unjust deeds by the Government the Crown to Ngāti Tamaoho. I know and indeed Ngāti Tamaoho it was Governor Grey who instructed the soldiers to build a very long road and consume the lands of Waikato and the main purpose at that time was confiscation. The main road which is known as the Great South Road consumed the lands of Ngāti Tamaoho who are sitting here today. Hence that was one of the destructive acts by the head of the country; that is by Governor Grey in his time. And right through to the times that were spoken about by the Hon Chris Finlayson when he spoke in the House. The former Minister spoke about the features of racism racism towards children and grandchildren of this time. Yes indeed why should most of the people of New Zealand be surprised to hear about the racist acts by Pākehā towards Māori throughout the years? And so I think about my ancestor Sir Hēmi Henare. After the end of the Second World War in the 80s my paternal grandmother went to the RSA in Kawakawa. But the manager of the RSA said to her "Gee come inside girl come to drink rum but your Māori soldier friends must be banished outside because you are so useless because you get so drunk because you have brown skin."I am not saying this happened 100 years ago no. Friends within the last 20 or 30 years we have all seen this sort of thing. Consequently when I hear the former Minister the Hon Chris Finlayson speaking about this topic yes what was said by my elder the Hon Willie Jackson is correct; yes these topics should be spoken about in this House. The unjust behaviour by the Crown to us the Māori people throughout the years will be captured on the record provided by Hansard and that is right.The Hon Andrew Little spoke about the state of the town we know today as Pōkeno. It is appropriate that those stories should be captured within the bill. Because most people of wider New Zealand traverse the main road of Pōkeno and they stop at that town at Pōkeno for an ice cream. If they knew of the history and the genealogy of that land then no doubt the Pākehā people would consider the unjust treatment by the Crown to the people of the town we know today as Pōkeno. Well then I will further indulge what was said by the former Minister about the topics within the bills namely the overlapping interests. What he said was to forget about quarrelling and look instead towards the years and the tasks ahead. Yes indeed. What I say to him and indeed to this House is that I support the stance of Māori to leave it to customary practices to resolve this sort of thing. Not the law. If it becomes cemented in law yes we the Māori people will be divided. We the Māori people will be fighting ourselves the Māori people. If it is legitimised by the bill then here you are this bit goes to you but this bit goes to another group. This is an important issue in these times an important issue in these times. Thus what I say to Māori tribes and to Ngāti Tamaoho sitting before me is to carefully consider be careful be alert be vigilant. Do not let the Pākehā law divide us. Therefore this is a challenge not only to Ngāti Tamaoho but to the multitude of iwi who haven't completed their claims with the Crown. Indeed that includes Ngā Puhi and others as well who have territorial rights within Auckland. For that reason we will soon see whether the Minister of these days can meet the aspirations of the tribes of Ngāti Tamaoho to the south and the tribes with territorial rights within Auckland. Well then it won't surprise this House that there are three sections to this bill: that is the apology and within the apology is the report on the unjust treatment by the Crown to Ngāti Tamaoho firstly; secondly the aspects about returning lands and their management to Ngāti Tamaoho. The House has spoken about the matters relating to the waterfalls in Hunua. Therefore I acknowledge those matters. Furthermore the third section of the bill. The bill provides several functions so that Ngāti Tamaoho will regain a say about actions that impact them and the lands within their own territory.Therefore and so I say to Ngāti Tamaoho at this time this House says it should be thus but the big challenge will be if the Auckland Council says something else. Eh? Be careful be vigilant. Yes despite what this House has said there is another house in Auckland and another manager in Auckland that is the Hon Phil Goff. And so Ngāti Tamaoho my time is nearly up. There is nothing else but to say to you my esteemed ones may God care for and protect you from when you depart from this House until you arrive safely back at your homes within Ngāti Tamaoho and throughout the country. My revered people sir Anaru all of you the elders and ancestors: thanks and best wishes to everyone here.]Bill read a third time.Waiata"